Paġna Mingħajr preġudizzju għad-dispożizzjonijiet tal-Artikolu 287 tat-Trattat dwar il-funzjonament tal-Unjoni Ewropea, li jagħti lill-Qorti tal-Awdituri r-responsabbiltà li tawditja d-dħul u l-infiq kollu tal-Unjoni, u d-dispożizzjonijiet tal-Artikolu 319 tat-Trattat imsemmi dwar l-għoti tal-kwittanza, li-kontijiet tad-dħul u l-infiq tal-Qorti tal-Awdituri ġew awditjati minn awditur estern kull sena mill-għeluq tas-sena finanzjarja 1987 'il quddiem. Ir-rapporti li l-awditur estern tal-Qorti tal-Awdituri ħejja dwar il-kontijiet tagħha għas-snin finanzjarji 1987 sa 1991 intbagħtu biss lill-President tal-Kumitat għall-Kontroll tal-Baġit tal-Parlament Ewropew. Il-kontijiet annwali tal-Qorti Ewropea tal-Awdituri għas-sena 2017 tħejjew f'konformità mat-Titolu IX tar-Regolament Finanzjarju applikabbli għall-baġit ġenerali tal-Unjoni Ewropea, ir-regoli kontabilistiċi adottati mill-Uffiċjal tal-Kontabbiltà tal-Kummissjoni, u l-prinċipji u l-metodi kontabilistiċi adottati minni stess. Jien nirrikonoxxi r-responsabbiltà tiegħi għat-tħejjija u l-preżentazzjoni tal-kontijiet annwali tal-Qorti Ewropea tal-Awdituri f'konformità mal-Artikolu 68 tar-Regolament Finanzjarju. Jien ksibt mingħand l-uffiċjal awtorizzanti, li ċċertifika l-affidabbiltà tagħha, l-informazzjoni kollha meħtieġa għall-produzzjoni tal-kontijiet li juru l-assi u l-obbligazzjonijiet tal-Qorti Ewropea tal-Awdituri u l-implimentazzjoni baġitarja. Jien b'dan niċċertifika li, ibbażat fuq din l-informazzjoni, u fuq tali kontrolli li jiena qist li huma meħtieġa biex niffirma l-kontijiet, għandi aċċertament raġonevoli li l-kontijiet jippreżentaw b'mod ġust, fl-aspetti materjali kollha, il-pożizzjoni finanzjarja, ir-riżultati tal-operazzjonijiet u l-fluss tal-flus tal-Qorti Ewropea tal-Awdituri. Lussemburgu, is-17 ta' Mejju 2018. Ir-rapporti finanzjarji tal-Kumpanija jinkludu: il-karta tal-bilanċ fil-31 ta' Diċembru 2017; ir-Rapport tal-Prestazzjoni Finanzjarja għas-sena li ntemmet dakinhar; ir-Rapport tal-Flussi tal-Flus għas-sena li ntemmet dakinhar; ir-Rapport tal-bidliet fl-Assi Netti għas-sena li ntemmet dakinhar; u in-noti għar-rapporti finanzjarji, li jinkludu sommarju tal-politiki kontabilistiċi sinifikanti. Aħna wettaqna l-awditu tagħna f'konformità mal-Liġi tat-23 ta' Lulju 2016 dwar il-professjoni tal-awditjar (il-Liġi tat-23 ta' Lulju 2016) u skont l-Istandards Internazzjonali tal-Awditjar (ISAs), kif adottati għal-Lussemburgu mill-"Commission de Surveillance du Secteur Financier"(CSSF). Ir-responsabbiltajiet tagħna skont din il-Liġi u dawn l-istandards jingħataw fid-dettall fit-taqsima tar-rapport tagħna intitolata "Responsabbiltajiet tar-'Reviseur d'entreprises agréé' għall-awditjar tar-rapporti finanzjarji". Aħna nemmnu li l-evidenza għall-awditjar li ksibna hija suffiċjenti u xierqa biex tipprovdi bażi għall-opinjoni tagħna. F'konformità mal-Kodiċi ta' Etika għall-Kontabilisti Professjonali tal-Bord tal-Istandards Internazzjonal tal-Etika għall-Kontabilisti (il-Kodiċi tal-IESBA), kif adottat għal-Lussemburgu mis-CSSF, flimkien mar-rekwiżiti etiċi li huma rilevanti għall-awditu tagħna tar-rapporti finanzjarji, aħna indipendenti mill-Kumpanija. Aħna wettaqna r-responsabbiltajiet etiċi l-oħra tagħna skont dawn ir-rekwiżiti etiċi. Il-Maniġment huwa responsabbli għall-informazzjoni l-oħra. Din tinkludi l-informazzjoni li tingħata fl-Informazzjoni dwar il-baġit għas-sena finanzjarja 2017, fil-paġna 18, iżda ma tinkludix ir-rapporti finanzjarji u r-rapport tal-awditjar tagħna dwar dawn. L-opinjoni tagħna dwar ir-rapporti finanzjarji ma tkoprix l-informazzjoni l-oħra, u aħna ma nesprimu l-ebda forma ta' konklużjoni ta' aċċertament dwarha. Fil-qafas tal-awditu li nwettqu tar-rapporti finanzjarji, ir-responsabbiltà tagħna hija li naqraw l-informazzjoni l-oħra identifikata hawn fuq u, filwaqt li nagħmlu dan, inqisu jekk din l-informazzjoni tkunx materjalment inkonsistenti mar-rapporti finanzjarji jew mal-għarfien li nkunu ksibna fl-awditu, jew jekk jidhirx li tkun saret xi dikjarazzjoni skorretta materjali oħra. Jekk, abbażi tax-xogħol li wettaqna, aħna nikkonkludu li jkun hemm dikjarazzjoni skorretta materjali ta' din l-informazzjoni l-oħra, aħna meħtieġa nirrappurtaw dan il-fatt. Aħna ma għandna xejn x'nirrappurtaw f'dan ir-rigward. Fit-tħejjija tar-rapporti finanzjarji, il-Maniġment huwa responsabbli milli jivvaluta l-kapaċità tal-Kumpanija li tkompli bħala negozju avvjat, filwaqt li jiddivulga, kif applikabbli, kwistjonijiet relatati ma' negozju avvjat u juża l-bażi kontabilistika ta' negozju avvjat, dment li ma jkunx biħsiebu jillikwida l-Kumpanija jew iwaqqaf l-operazzjonijiet, jew inkella ma jkollu l-ebda alternattiva realistika ħlief li jagħmel dan. Dawk inkarigati mill-governanza huma responsabbli mis-sorveljanza tal-proċess ta' rappurtar finanzjarju tal-Kumpanija. L-objettivi tal-awditu tagħna huma li niksbu aċċertament raġonevoli dwar jekk ir-rapporti finanzjarji fl-intier tagħhom jkunux ħielsa minn kwalunkwe dikjarazzjoni skorretta materjali, sew jekk minħabba frodi u sew jekk minħabba xi żball, u li nipprovdu rapport tal-awditjar li jkun jinkludi l-opinjoni tagħna. Aċċertament raġonevoli huwa aċċertament ta' livell għoli, iżda mhuwiex garanzija li awditu li jitwettaq f'konformità mal-Liġi tat-23 ta' Lulju 2016 u skont l-ISAs, kif adottati għal-Lussemburgu mis-CSSF, dejjem se jaqbad dikjarazzjoni skorretta materjali meta din tkun teżisti. Dikjarazzjonijiet skorretti jistgħu jiġu kkaġunati minn frodi jew minn xi żball u jitqiesu materjali jekk, individwalment jew flimkien, jistgħu jkunu mistennija, b'mod raġonevoli, li jinfluwenzaw id-deċiżjonijiet ekonomiċi li l-utenti jieħdu fuq il-bażi ta' dawn ir-rapporti finanzjarji. Bħala parti minn awditu, f'konformità mal-Liġi tat-23 ta' Lulju 2016 u skont l-ISAs, kif adottati għal-Lussemburgu mis-CSSF, aħna neżerċitaw ġudizzju professjonali u nmantnu xettiċiżmu professjonali tul l-awditu. Barra minn hekk, aħna: Nidentifikaw u nivvalutaw ir-riskji ta' dikjarazzjoni skorretta materjali tar-rapporti finanzjarji, sew jekk minħabba frodi u sew jekk minħabba xi żball, infasslu u nwettqu proċeduri tal-awditjar li jirrispondu għal dawk ir-riskji, u niksbu evidenza għall-awditjar li tkun suffiċjenti u adegwata biex tipprovdi bażi għall-opinjoni tagħna. Ir-riskju li ma tinqabadx dikjarazzjoni skorretta materjali li tirriżulta minn frodi huwa ogħla mir-riskju li ma tinqabadx dikjarazzjoni skorretta materjali li tirriżulta minn żball, billi frodi tista' tinvolvi kollużjoni, falsifikazzjoni, ommissjonijiet intenzjonali, rappreżentazzjonijiet żbaljati, jew li jinqabeż il-kontroll intern. Niksbu fehim tal-kontroll intern rilevanti għall-awditu sabiex infasslu proċeduri tal-awditjar li jkunu xierqa fiċ-ċirkustanzi, iżda mhux bl-iskop li nagħtu opinjoni dwar l-effettività tal-kontroll intern tal-Kumpanija. Nevalwaw l-adegwatezza tal-politiki kontabilistiċi użati, ir-raġonevolezza tal-istimi kontabilistiċi u d-divulgazzjonijiet relatati li jsiru mill-Maniġment. Naslu għal konklużjoni dwar l-adegwatezza tal-użu mill-Maniġment tal-bażi kontabilistika ta' negozju avvjat u, abbażi tal-evidenza għall-awditjar miksuba, jekk teżistix inċertezza materjali relatata ma' avvenimenti jew kundizzjonijiet li jistgħu jixħtu dubju sinifikanti fuq il-kapapċità tal-Kumpanija li tkompli bħala negozju avvjat. Jekk aħna nikkonkludu li tkun teżisti inċertezza materjali, aħna meħtieġa niġbdu l-attenzjoni, fir-rapport tal-awditjar tagħna, għad-divulgazzjonijiet relatati fir-rapporti finanzjarji jew, jekk dawn id-divulgazzjonijiet ikunu inadegwati, nimmodifikaw l-opinjoni tagħna. Il-konklużjonijiet tagħna huma bbażati fuq l-evidenza għall-awditjar miksuba sad-data tar-rapport tal-awditjar tagħna. Madankollu, avvenimenti jew kundizzjonijiet futuri jistgħu jwasslu biex il-Kumpanija ma tkomplix bħala negozju avvjat. Nevalwaw il-preżentazzjoni, l-istruttura u l-kontenut ġenerali tar-rapporti finanzjarji, inklużi d-divulgazzjonijiet, u jekk ir-rapporti finanzjarji jirrappreżentawx it-tranżazzjonijiet u l-avvenimenti ta' bażi b'mod li tinkiseb preżentazzjoni ġusta. Aħna nikkomunikaw ma' dawk inkarigati mill-governanza rigward, fost oħrajn, l-ambitu u t-twaqqit ippjanati tal-awditu u dwar sejbiet sinifikanti tal-awditjar, inklużi defiċjenzi sinifikanti fil-kontroll intern li aħna nidentifikaw matul l-awditu tagħna. Il-Lussemburgu, is-17 ta' Mejju 2018. Il-Qorti Ewropea tal-Awdituri (minn hawn 'il quddiem "il-Qorti") ġiet stabbilita bit-Trattat ta' Brussell tat-22 ta' Lulju 1975 u bdiet topera f'Ottubru 1977. Is-sede tagħha tinsab fil-Lussemburgu. Il-missjoni tal-Qorti Ewropea tal-Awdituri hija li tikkontribwixxi għat-titjib tal-ġestjoni finanzjarja tal-UE, li tippromwovi l-obbligu ta' rendikont u t-trasparenza, u li taġixxi bħala l-gwardjan indipendenti tal-interessi finanzjarji taċ-ċittadini tal-Unjoni. Ir-rwol tal-QEA bħala l-awditur indipendenti estern tal-UE huwa li tivverifika li l-fondi tal-UE jiġu kkontabilizzati b'mod korrett, li dawn jinġabru u jintnefqu skont ir-regoli u r-regolamenti rilevanti u li jkunu kisbu valur għall-flus. Il-QEA tivverifika li l-baġit tal-Unjoni Ewropea jkun ġie implimentat b'mod korrett, u li l-fondi tal-UE jkunu nġabru u ntnefqu legalment u f'konformità mal-prinċipji ta' ġestjoni finanzjarja tajba. Il-QEA hija l-istituzzjoni tal-UE li tawditja l-finanzi tal-UE u hija impenjata li tkun organizzazzjoni effiċjenti fuq 'il quddiem nett tal-iżviluppi fl-awditjar u fl-amministrazzjoni tas-settur pubbliku. Is-sena finanzjarja tal-Qorti tibda fl-1 ta' Jannar u tintemm fil-31 ta' Diċembru. Ir-rapporti finanzjarji jitħejjew fuq il-bażi ta' regoli kontabilistiċi bbażati fuq id-dovuti, li huma bbażati fuq Standards Internazzjonali tal-Kontabbiltà għas-Settur Pubbliku (IPSAS). Dawn ir-Regoli Kontabilistiċi tal-UE jiġu adottati mill-Uffiċjal tal-Kontabbiltà tal-Kummissjoni wara konsultazzjoni tal-istituzzjonijiet l-oħra. Il-prinċipji kontabilistiċi li għandhom jiġu segwiti waqt it-tħejjija tar-rapporti finanzjarji huma stabbiliti fir-Regola Kontabilistika Nru 1 tal-UE, intitolata "Rapporti Finanzjarji" u huma l-istess bħal dawk deskritti fl-IPSAS 1, jiġifieri: preżentazzjoni ġusta, ibbażati fuq id-dovuti, negozju avvjat, konsistenza tal-preżentazzjoni, aggregazzjoni, tpaċija u informazzjoni komparattiva. Il-karatteristiċi kwalitattivi tar-rappurtar finanzjarju skont l-Artikolu 144 tar-Regolament Finanzjarju huma li jkun rilevanti, affidabbli, li jista' jinftiehem u komparabbli. F'konformità mal-IPSAS u mal-prinċipji ta' kontabbiltà ġeneralment aċċettatti, ir-rapporti finanzjarji neċessarjament jinkludu ammonti bbażati fuq stimi u suppożizzjonijiet mill-maniġment abbażi tal-informazzjoni l-aktar affidabbli li tkun disponibbli. Ir-rapporti finanzjarji jiġu ppreżentati f'euro, billi l-euro hija l-munita funzjonali u tar-rappurtar li tintuża mill-UE. Tranżazzjonijiet f'munita barranija jissarrfu f'euro bl-użu tar-rata tal-kambju li tkun prevalenti fid-data tat-tranżazzjoni. Qligħ u telf mill-kambju li jirriżultaw mis-saldu ta' tranżazzjonijiet f'munita barranija, u mit-tisrif bir-rati tal-kambju fi tmiem is-sena tal-assi u l-obbligazzjonijiet monetarji denominati f'muniti barranin, jiġu kontabilizzati fir-rapport tal-prestazzjoni finanzjarja. Il-bilanċi fi tmiem is-sena tal-assi u l-obbligazzjonijiet monetarji denominati f'muniti barranin jinbidlu f'euro fuq il-bażi tar-rati tal-kambju fil-31 ta' Diċembru. Il-liċenzji akkwistati għal softwer tal-kompjuters jiġu ddikjarati fuq il-bażi tal-kost storiku bit-tnaqqis tal-amortizzament akkumulat u t-telf minn indeboliment. L-assi jiġu amortizzati fuq bażi lineari fuq perjodu ta' erba' snin. L-assi intanġibbli żviluppati internament jiġu kapitalizzati meta l-kriterji rilevanti tar-regoli kontabilistiċi tal-UE jiġu ssodisfati. Il-kostijiet li jistgħu jiġu kapitalizzati jinkludu l-kostijiet kollha direttament attribwibbli li jkunu meħtieġa biex jinħoloq, jiġi prodott u jitħejja l-assi biex dan ikun jista' jopera bil-mod previst mill-maniġment tal-Qorti. Il-kostijiet assoċjati ma' attivitajiet ta' riċerka, il-kostijiet tal-iżvilupp mhux kapitalizzat u l-kostijiet tal-manutenzjoni jiġu kontabilizzati bħala spejjeż hekk kif jiġġarrbu. Il-proprjetà, l-impjanti u t-tagħmir kollha jiġu kontabilizzati fuq il-bażi tal-kost storiku bit-tnaqqis tad-deprezzament akkumulat u t-telf minn indeboliment. Il-kost storiku jinkludi l-infiq li jkun direttament attribwibbli għall-akkwiżizzjoni jew għall-kostruzzjoni tal-assi. Il-kostijiet sussegwenti jiġu inklużi fl-ammont riportat tal-assi jew kontabilizzati bħala assi separat, kif meħtieġ, fil-każ biss meta jkun probabbli li l-benefiċċji ekonomiċi futuri, jew il-potenzjal ta' servizz futur assoċjati ma' dan l-assi jkunu se jibbenefikaw lill-Qorti u l-kost tiegħu jkun jista' jitkejjel b'mod affidabbli. Il-kostijiet tat-tiswija u tal-manutenzjoni jiġu ddebitati fir-rapport tal-prestazzjoni finanzjarja matul il-perjodu finanzjarju li fih jiġġarrbu. Billi l-Qorti ma tissellifx flus biex tiffinanzja l-akkwiżizzjoni ta' proprjetà, impjanti u tagħmir, ma hemm l-ebda kost ta' self relatat ma' dawn ix-xirjiet. Assi li jkunu suġġetti għad-deprezzament jiġu eżaminati għal indeboliment, kull meta avvenimenti jew bidliet fiċ-ċirkustanzi jkunu jindikaw li l-ammont riportat jista' ma jkunx rekuperabbli. Telf minn indeboliment jiġi kontabilizzat bħala l-ammont li bih l-ammont riportat tal-assi jkun jeċċedi l-ammont rekuperabbli tiegħu. Art u xogħlijiet tal-arti ma jiġux deprezzati billi jitqiesu li għandhom ħajja utli indefinita. Assi taħt kostruzzjoni ma jiġux deprezzati billi dawn l-assi jkunu għadhom mhumiex disponibbli għall-użu. Deprezzament fuq assi oħrajn jiġi kkalkulat bl-użu tal-metodu lineari biex il-kost tagħhom jiġi allokat lill-valuri residwi tagħhom fuq il-ħajja utli stmata tagħhom, kif ġej: Il-provvedimenti jiġu rikonoxxuti meta l-Qorti jkollha obbligu attwali ġuridiku jew kostruttiv, lejn partijiet terzi b'riżultat ta' avvenimenti fil-passat, meta jkun aktar probabbli milli le li jkun jinħtieġ ħruġ ta' riżorsi għas-saldu tal-obbligu, u meta l-ammont ikun jista' jiġi stmat b'mod affidabbli. Ma jiġux kontabilizzati provvedimenti għal telf operattiv fil-futur. L-ammont tal-provvediment huwa l-aħjar stima tal-infiq mistenni li jkun meħtieġ għas-saldu tal-obbligu attwali fid-data tar-rappurtar. Skont ir-regoli kontabilistiċi tal-UE, tranżazzjonijiet u avvenimenti jiġu kontabilizzati fir-rapporti finanzjarji fil-perjodu li għalih huma jirrelataw. Fi tmiem il-perjodu kontabilistiku, l-ispejjeż dovuti jiġu kontabilizzati fuq il-bażi ta' ammont stmat tal-obbligu tat-trasferiment għall-perjodu. Il-kalkolu tal-ispejjeż dovuti jsir skont il-linji gwida operazzjonali u prattiċi dettaljati maħruġa mill-Uffiċjal tal-Kontabbiltà li għandhom il-għan li jiżguraw li r-rapporti finanzjarji jkunu jirriflettu stampa vera u ġusta tas-sitwazzjoni. Obbligazzjoni kontinġenti hija obbligu possibbli li jirriżulta minn avvenimenti li jkunu seħħew fil-passat u li l-eżistenza tiegħu tkun ikkonfermata biss bl-okkorrenza jew bin-nuqqas ta' okkorrenza ta' avveniment wieħed jew aktar fil-futur li jkunu inċerti u li ma jkunux kompletament fil-kontroll tal-UE; jew obbligu attwali li jirriżulta minn avvenimenti li jkunu seħħew fil-passat iżda li ma jiġix rikonoxxut għax: ma jkunx probabbli li l-ħruġ ta' riżorsi li jinkorporaw benefiċċji ekonomiċi jew potenzjal tas-servizz ikun meħtieġ għas-saldu tal-obbligu jew f'każijiet rari fejn l-ammont tal-obbligu ma jkunx jista' jitkejjel b'mod affidabbli biżżejjed. Il-movimenti f'assi intanġibbli matul is-sena 2017 kienu: Fl-2017 ma ġie kontabilizzat l-ebda kost assoċjat ma' attivitajiet ta' riċerka. Il-movimenti fi Proprjetà, impjanti u tagħmir matul is-sena 2017 kienu: Fis-27 ta' Jannar 2010 nfetaħ kont fiduċjarju mill-Qorti Ewropea tal-Awdituri mal-Banque et Caisse d'Épargne de l'État, il-Lussemburgu. Dan il-kont fiduċjarju ppermetta lill-Qorti timmaniġġja l-baġit mogħti mill-awtorità baġitarja fir-rigward tal-proġett tal-binja K3 (ara n-Nota 5.3). Fl-14 ta' Marzu 2014, il-Qorti talbet lill-Parlament Ewropew u lill-Kunsill biex jawtorizzaw li l-baġit li kien stmat li fadal għall-proġett tal-binja K3 (EUR 7 miljun) jintuża biex isir it-titjib tekniku, obbligatorju u meħtieġ, għall-binja K2 tal-Qorti. Din il-proposta ġiet approvata mill-Parlament Ewropew u mill-Kunsill fl-1 ta' April 2014. Fit-23 ta' Marzu 2015, il-Qorti ħabbret lill-Parlament Ewropew u lill-Kunsill li l-ammont finali li kien fadal mill-baġit allokat għall-proġett tal-binja K3 kien jammonta għal EUR 9,4 miljun u, billi l-kost stmat għat-titjib tal-binja K2 kien ta' EUR 7 miljun, fit-12 ta' Mejju 2015, intraddu lura EUR 2,4 miljun għall-baġit tal-UE. Il-pagamenti li saru fl-2017 jammontaw għal EUR 5 756,78. Il-Qorti tipprevedi li l-implimentazzjoni tax-xogħlijiet isseħħ fl-2019-2020. IT u telekomunikazzjoni Spejjeż tal-missjonijiet Servizzi ta' tindif u ta' sigurtà. Il-garanziji bankarji li ġejjin ingħataw mill-fornituri f'konformità mal-obbligi kuntrattwali: Ir-RAL huwa element tal-kontabbiltà baġitarja li jirrappreżenta l-valur tal-impenji pendenti. Huwa d-differenza bejn l-impenji li jkunu saru u l-pagamenti, minħabba l-intervall ta' żmien bejn meta jsir impenn u meta jseħħ il-pagament relatat. Il-Qorti okkupat il-binja tas-sede tagħha (il-binja "K1") fl-1988 u xtrat lilha u l-art li tinsab fuqha fl-1990. Fl-1999, il-Qorti ffirmat ftehim qafas mal-Istat tal-Lussemburgu li permezz tiegħu hija ngħatat id-dritt li tuża biċċa art oħra għal 49 sena (ftehim li seta' jiġġedded darba) għall-kostruzzjoni ta' estensjoni (il-binja "K2") għal pagament ta' EUR 1. Madankollu, għat-tieni estensjoni, il-binja "K3", kien jeħtieġ li l-Istat tal-Lussemburgu u l-Qorti jikkonkludu ftehim qafas ġdid fit-22 ta' Frar 2008 minħabba arranġamenti differenti għat-twettiq tal-proġett. Fir-rigward taż-żewġ biċċiet art relatati maż-żewġ estensjonijiet ("K2" u "K3") imsemmija hawn fuq, l-Istat biegħhom lill-Qorti bil-prezz simboliku ta' EUR 1. Min-naħa tagħha, jekk il-Qorti qatt tqis il-possibbiltà li ċċedi binja waħda jew oħra lil parti terza li ma tkunx korp jew istituzzjoni tal-Unjoni, hija tkun trid trodd lura s-sjieda tal-art lill-Istat bil-prezz simboliku ta' EUR 1, u dan tal-aħħar ikollu wkoll l-possibbiltà li jixtri l-bini bi prezz li jiġi ddeterminat minn espert indipendenti. F'każ li l-Istat jiddeċiedi li ma jeżerċitax din il-possibbiltà, huwa jkun irid jagħti d-dritt tal-użu tal-art lix-xerrejja tal-bini. Ma hemm l-ebda obbligazzjoni kontinġenti. Ir-riżultat tal-baġit għas-sena jiġi kkalkulat abbażi taċ-ċifri tal-implimentazzjoni baġitarja. Aħna eżaminajna li r-riżorsi finanzjarji assenjati mill-Kummissjoni Ewropea lill-Qorti Ewropea tal-Awdituri (minn hawn 'il quddiem il-"Qorti") intużaw għall-iskopijiet intenzjonati tagħhom u li l-proċeduri ta' kontroll li ġew stabbiliti mill-uffiċjali awtorizzanti jipprovdu l-garanziji meħtieġa biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli għar-riżorsi finanzjarji li kienu disponibbli u li ntużaw għall-perjodu mill-1 ta' Jannar 2017 sal-31 ta' Diċembru 2017. Iż-żamma ta' kotba u reġistri kif ukoll l-istabbiliment u ż-żamma ta' kontrolli xierqa huma r-responsabbiltà tal-Maniġment tal-Qorti. Ir-responsabbiltà tagħna hija li nagħtu l-opinjoni tagħna fuq il-bażi tal-eżaminar tagħna. Aħna wettaqna l-eżaminar tagħna skont l-Istandard Internazzjonali dwar l-Inkarigi ta' Aċċertament "Assurance Engagements other than Audits or Reviews of Historical Financial Information" (Inkarigi ta' Aċċertament li ma jinkludux Awditi jew Analiżijiet ta' Informazzjoni Finanzjarja Storika) (ISAE 3000) kif adottat mill-"Commission de Surveillance du Secteur Financier". Dan l-istandard jirrikjedi li aħna nippjanaw u nwettqu l-eżaminar tagħna b'tali mod li l-użu skorrett tar-riżorsi li materjalment jaffettwa l-kotba tal-Qorti jinqabad b'aċċertament raġonevoli. Ix-xogħol tagħna kien jikkonsisti primarjament fl-eżaminar, fuq il-bażi ta' testijiet u ta' kampjuni, ta' evidenza li ssostni l-fatt li: Ir-riżorsi assenjati lill-Qorti ntużaw għall-iskopijiet intenzjonati tagħhom. Il-proċeduri ta' kontroll stabbiliti jipprovdu l-garanziji meħtieġa biex tiġi żgurata l-konformità tal-operazzjonijiet finanzjarji mar-regoli u r-regolamenti applikabbli. Il-kriterji użati għall-eżaminar tagħna huma r-regoli u r-regolamenti li ġejjin: Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali (minn hawn 'il quddiem il-"Baġit") tal-Unjoni u li jħassar ir-Regolament tal-Kunsill (KE, Euratom) Nru 1605/2002 (minn hawn 'il quddiem ir-"Regolament Finanzjarju"). Ir-Regolament ta' Delega tal-Kummissjoni (UE) Nru 1268/2012 tad-29 ta' Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (minn hawn 'il quddiem ir-"Regoli ta' Implimentazzjoni"). Id-Deċiżjoni Nru 38-2016 tat-2 ta' Ġunju 2016 tal-Qorti Ewropea tal-Awdituri li tistabbilixxi r-Regoli għall-Implimentazzjoni tar-Regoli ta' proċedura tal-Qorti tal-Awdituri, b'mod partikolari l-Artikoli 16 u 42 tagħha, kif emendati l-aħħar mill-Qorti fil-laqgħa tagħha tal-14 ta' Settembru 2017. Id-Deċiżjoni Nru 54-2016 tal-Qorti Ewropea tal-Awdituri dwar ir-regoli interni għall-implimentazzjoni tal-Baġit tagħha tat-12 ta' Settembru 2016, kif emendata bid-Deċiżjoni Nru 58-2017 fil-laqgħa tagħha tal-14 ta' Diċembru 2017. Dawn id-dispożizzjonijiet jiffurmaw parti mill-proċeduri stabbiliti bit-Trattati, jew il-ftehimiet li saru permezz tagħhom, dwar il-proċess operazzjonali marbut mal-implimentazzjoni tal-Baġit. B'mod partikolari, ir-Regoli Interni li ġejjin intużaw bħala kriterji: L-Artikolu 7.1- Firem – Kull waħda mill-partijiet involuti fl-abbozzar, il-kontroll u r-reġistrazzjoni ta' operazzjonijiet biex jiġi stabbilit u rkuprat id-dħul jew biex jiġu impenjati somom u jsiru pagamenti għandha tiffirma u tniżżel id-data tal-involviment tagħha. L-Artikolu 8 – Proġetti immobiljarji – Il-President għandu jippreżenta lill-Parlament Ewropew u lill-Kunsill kwalunkwe proġett immobiljari li x'aktarx li jkollu implikazzjonijiet finanzjarji sinifikanti għall-baġit tal-Qorti. Qabel ma l-Qorti tagħti l-approvazzjoni tagħha għal kwalunkwe impenn kuntrattwali li jikkonċerna dan il-proġett, is-servizz responsabbli għandu jippreżenta dokument ta' spjegazzjoni li jiġġustifika l-kompatibbiltà tal-proġett mal-qafas finanzjarju. L-Artikolu 11.2 – Qabel ma jiffirmaw, il-persuni li jkollhom is-setgħa jiffirmaw ordnijiet ta' trasferiment ta' kreditu bankarju għandhom jivverifikaw, b'mod partikolari, li l-ordnijiet ta' trasferiment ta' kreditu bankarju jikkorrispondu għall-ordnijiet ta' pagament. L-Artikolu 16.2 – It-talba għal trasferiment għandha tkun akkumpanjata mill-informazzjoni enumerata fl-Artikolu 16.2. L-Artikolu 17.4 – L-uffiċjali awtorizzanti għandhom ikunu responsabbli li jiżguraw li, fi tmiem is-sena, l-uniċi ammonti riportati jkunu dawk li fir-rigward tagħhom ikun hemm obbligu legali li jsir dan. L-Artikolu 19.1 – Inventarji tal-proprjetà – Inventarju tal-assi tanġibbli għandu jinżamm f'database komuni għall-uffiċjali awtorizzanti kollha skont il-proċeduri stabbiliti mis-Segretarju Ġenerali, wara konsultazzjoni mal-Uffiċjal tal-Kontabbiltà. L-Artikolu 21.1 – Proċeduri minimi ta' ġestjoni u ta' kontroll intern – Il-proċeduri ta' ġestjoni u ta' kontroll intern għandhom jitfasslu mill-uffiċjali awtorizzanti skont l-istandards minimi ta' kontroll intern adottati mill-Qorti. Aħna nemmnu li l-eżaminar li wettaqna jipprovdi bażi raġonevoli għall-opinjoni tagħna. Fuq il-bażi tax-xogħol li wettaqna u li huwa deskritt f'dan ir-rapport, ma hemm xejn li jġegħilna nemmnu li fl-aspetti materjali kollha u bbażat fuq il-kriterji deskritti hawn fuq: Ir-riżorsi assenjati lill-Qorti ma ntużawx għall-iskopijiet intenzjonati tagħhom. Il-proċeduri ta' kontroll stabbiliti ma jipprovdux il-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli. Ir-rapport li ħejjejna huwa biss għall-iskop indikat fl-ewwel paragrafu u għall-informazzjoni tal-Qorti u ma għandu jintuża għall-ebda skop ieħor jew jitqassam lil partijiet terzi, ħlief biex jiġi ppubblikat fil-Ġurnal Uffiċjali Ewropew. Il-Lussemburgu, is-17 ta' Mejju 2018.